BESLUTNING(1)

om situationen i Den Europæiske Union

Den Blandede Parlamentariske Forsamling AVS-EU,

- forsamlet i Brazzaville (Republikken Congo) den 31. marts-3. april 2003,

A. der henviser til, at voldsomme oversvømmelser i Tyskland, Østrig og centrale dele af Europa har forårsaget tragiske tab af menneskeliv og ødelæggelse af huse, landbrug samt transport-, kommunikations- og energiinfrastruktur,

B. der henviser til, at man har fundet store mængder farlige kemikalier i de oversvømmede floder, hvilket skyldes oversvømmelse af kemikalieaffaldsdepoter i Den Tjekkiske Republik og i Tyskland, og at der er risiko for forurening af landbrugsjord og miljøet generelt,

C. der henviser til, at store dele af verden og flere millioner mennesker har lidt under enten voldsomme oversvømmelser eller tørke i år: oversvømmelser i Centraleuropa, Kina, det østlige Kina, Bangladesh og Nepal og tørke i den nordvestlige del af USA, den sydvestlige del af Canada, det sydlige Afrika, Australien og det vestlige Indien,

D. der henviser til, at der som følge af de aktuelle menneskeskabte klimaændringer er risiko for yderligere naturkatastrofer af samme størrelsesorden eller større, medmindre der træffes foranstaltninger for at nedbringe emissionen af drivhusgasser betydeligt,

E. der henviser til, at vandabsorptionskapaciteten i visse følsomme områder langs floder og dale er blevet forringet som følge af intensivt landbrug og opførelse af store infrastrukturanlæg, og at den igangværende udretning og uddybning af floder med henblik på sejlads har øget risikoen for oversvømmelser,

1. udtrykker sin medfølelse over de lidelser og ødelæggelser, som ofrene for oversvømmelserne i de berørte lande er blev udsat for;

2. glæder sig over Kommissionens hurtige reaktion på oversvømmelserne i Østrig, Tyskland og adskillige ansøgerlande;

3. understreger behovet for en større indsats, særligt i energi- og transportsektoren, med henblik på at nedbringe CO2-emissionerne ved at fremme brugen af energibesparende og vedvarende energikilder;

4. opfordrer Kommissionen og medlemsstaterne til hurtigt at nå til enighed om en række foranstaltninger på EU-plan og nationalt plan til gennemførelse af de i Kyoto-protokollen vedtagne målsætninger som første skridt i retning af nedbringelse af drivhusgasserne;

5. opfordrer USA til sammen med resten af det internationale samfund at bekæmpe disse klimaændringer og at ratificere Kyoto-protokollen ved førstkommende lejlighed;

6. opfordrer medlemsstaterne til at lade deres politik og lovgivning gå i retning af reduceret og bæredygtig arealanvendelse, at lade eksisterende flodsletter ligge naturligt hen eller genskabe tidligere flodsletter, at finansiere og fremme genoprettelse af økosystemer i floder og dale, at respektere landskabet og skovene samt at beskytte økosystemer i flod- og dalområder, hvor der er risiko for oversvømmelse;

7. opfordrer medlemsstaterne til at rense deres kemikalieaffaldsdepoter og sikre, at de beskyttes mod oversvømmelse, således at miljøforurening undgås;

8. pålægger sine formænd at sende denne beslutning til AVS-EU-Ministerrådet og Europa-Kommissionen.

(1) Vedtaget af Den Blandede Parlamentariske Forsamling AVS-EU den 3. april 2003 i Brazzaville (Republikken Congo).